Góðu foreldur

Landsstýrismaðurin í heilsumálum mælir til ítøkilig tiltøk, sum hava til endamál at fyribyrgja coronasmittu (sí [www.hmr.fo](http://www.hmr.fo))

Í skúlanum fylgja vit tilmælunum, sum í fyrstu syftu snúgva seg um reinføri.

* At vaska sær um hendurnar ofta og/ella brúka handspritt, um atgongd ikki er til vask.
* At hosta og njósa í ermuna ella í eitt pappírslummaturriklæði

**Hvat gera vit í skúlanum?**

Skúlin hevur eyguni eftir at sápa, handspritt og pappírshandklæði altíð eru inni á næminga- og starvsfólkawc´num. Í flokshølunum og í øllum starvsfólkarúmum eru sápa og pappírshandklæði. Handspritt og veggjauppsløg, har mint verður á at spritta hendurnar, eru við allar høvuðsinngongdirnar í skúlan.

Vit í skúlanum minna eisini næmingarnar á at vaska sær um hendurnar, tá ið tey hava verið úti, og áðrenn tey fara at eta matpakka. Gott hevði verið, um tit foreldur eisini prátaðu við tey um hetta heima.

Seinasta tilmæli frá myndugleikunum er, at stórar fólkamongdir skulu ikki samlast. Tað er ikki beinleiðis nøkur tilráðing frá heilsumyndugleikunum um at taka stig til at avlýsa morgunsang, men um skúlin heldur vil hava samlingar í minni bólkum, er sjálvsagt einki í vegin fyri tí. Skúlar eru ymiskir á stødd, og vit hava gjørt av, at komandi 14 dagarnar savna vit næmingarnar í smærri bólkum hvønn morgun kl. 8.00. Morgunsangurin verður hildin antin í deildunum ella í flokshølunum hesa tíðina.

Um 14 dagar eftirmeta vit, um vit taka morgunsangin uppaftur, har vit øll eru saman.

Vit í skúlanum merkja, at summi børn eru ørkymlað um støðuna viðvíkjandi Covid19. Tað hevur tí stóran týdning, at vit vaksnu tosa soleiðis við børnini, at tey ikki gerast bangin.

Niðanfyri verður víst til heimasíðuna hjá Barnabata. Har eru góð ráð at heinta, um hvussu vit kunnu tosa við børnini og svara teirra spurningum, so tey ikki gerast stúrin.

<https://www.barnabati.fo/hvussu-tu-kanst-tosa-vid-born-um-coronavirus/>

Á heimasíðuni hjá skúlanum verður leypandi kunning, um tørvur er á nýggjari kunning.

[www.eysturskulin.fo](http://www.eysturskulin.fo)